ክልሉ በ10 ዓመታት 10 ሺህ ትምህርት ቤቶችን በምገባ መርሃ ግብር ለመሸፈን ማሰቡን ገለፀ
አዲስ አበባ፡- በቀጣይ አስር ዓመታት ውስጥ አስር ሺህ ትምህርት ቤቶችን በትምህርት ቤት ምገባ መርሃ ግብር ለመሸፈን ማሰቡን የኦሮሚያ ትምህርት ቢሮ ገለጸ። በኮሮና ቫይረስ ወረርሺኝ ምክንያት በቤታቸው ያሉ ተማሪዎችም ሆኑ መምህራን ተፈላጊ የሆኑ መሰረታዊ እውቀትን የሚያስጨብጡና ጥያቄን ያካተቱ የመማሪያ ጽኁፎችን /ሀንዳውቶችን/ ማሰራጨቱንም ጠቁሟል። 
የቢሮው ምክትል የቢሮ ኃላፊ አቶ ግርማ ባይሳ ለአዲስ ዘመን ጋዜጣ እንደተናገሩት፤ ቢሮው በተለያየ ጊዜ የትምህርት ቤት ምገባን ሲተገብር የቆየ ሲሆን በቀጣይ አስር ዓመታትም 10ሺህ ትምህርት ቤቶችን በዚሁ መርሃ ግብር ለመሸፈን አስቧል። አሁን ላይ እንደ አገር ብቻ ሳይሆን እንደ ዓለምም እያስጨነቀ የሚገኘውን የኮሮና ቫይረስ ወረርሺኝን ተከትሎ በቤት ውስጥ ላሉ ተማሪዎችም በቤት ውስጥ ሆነው የሚማሩባቸውን የተለያዩ አማራጮች እየተገበረ ይገኛል። 
እንደ አቶ ግርማ ገለጻ፤ ቢሮው በክልሉ ባሉ በተለያየ ምክንያት በተመረጡ ቦታዎች ላይ ከባለድርሻዎች ጋር በመሆን የትምህርት ላይ ምገባ ሲያከናውን ነበር። በዚህ ዓመትም በኮሮና ቫይረስ ምክንያት ተማሪዎች በቤታቸው እንዲቆዩ እስከተወሰነበት ጊዜ ድረስ በ199 ትምህርት ቤቶች የምገባ መርሃ ግብሩን እያከናወነ ቆይቷል። ወቅታዊው ችግር እንደተወገደና ትምህርት እንደተጀመረም የትምህርት ቤት ምገባን ትኩረት ተሰጥቶ እንዲሰራበት ይሆናል። ይሁን እንጂ በክልሉ ካሉ ትምህርት ቤቶችና የተማሪ ቁጥር አንጻር ተግባሩ ብዙ መስራትን የሚጠይቅ እንደመሆኑ በቀጣይ መርሃ ግብሩን ለማስፋት ታስቦ እየተሰራ ይገኛል። 
አቶ ግርማ እንደሚሉት፤ነ በክልሉ ከ16 ሺህ በላይ ትምህርት ቤቶች አሉ። 10ነጥብ6 ሚሊዬን ተማሪዎች እና 210ሺ ያህል መምህራኖችም አሉ። ሆኖም ከዓለም አቀፍ የምግብ ድርጅት ጋር በመሆን ወደ 199 የሚሆኑ ትምህርት ቤቶች ውስጥ ነው የትምህርት ቤት ምገባ መርሃ ግብር እየተካሄደ ያለው። በክልሉ ካሉ ትምህርት ቤቶችና የተማሪ ቁጥር አንጻት ሲታይ ብዙ የሚባል አይደለም። በመሆኑም ቢሮው በቀጣይ አስር ዓመታት ውስጥ 10ሺህ ትምህርት ቤቶችን በዚህ መርሃ ግብር ለመሸፈን አቅዶ እየሰራ ይገኛል። በመሆኑም ከቀጣይ ዓመት ጀምሮ አቅም በፈቀደ መጠን ይህ የምገባ መርሃ ግብር እንዲሰፋ እና የምገባው ተጠቃሚ ትህምርት ቤቶችን ቁጥር በመጨመር የሚጓዝ ይሆናል። 
አቶ ግርማ አያይዘው እንደገለጹት፤ በኮሮና ቫይረስ ወረርሽኝ ምክንያት ዓለም አደጋ ውስጥ ናት ያለችው። ኢትዮጵያም በዚህ አደጋ ከተጋለጡ የዓለም አገራት አንዷ ነች። ይህ በሽታ የሚያመጣውን ተጽዕኖ ለመቀነስ ተብሎ ህዝብ የሚሰበሰብበት ቦታ እንደተዘጋና እንደተገደበ እንደመሆኑም የኦሮሚያ ክልልም በክልሉ ያሉ 10ነጥብ 6 ሚሊየን ተማሪዎችን ህይወት ለመታደግ በሚል ትምህርት ቤቶች ዘግቷል። ሆኖም ተማሪዎች በቤታቸው ሲውሉ ከትምህርት ውጪ እንዳይሆኑ በሬዲዮ፣ በቴሌቪዢንና ሌሎች ማህበራዊ ሚዲያ አማራጮችን ተጠቅሞ እየሰራ ሲሆን፤ ከእስካሁኑ በተለየ መልኩም ከአምስተኛ እስከ 12ኛ ክፍል ላሉ ተማሪዎች ጭምቅ ይዘቶችንና ጥያቄዎችን የያዙ ሀንዳውቶችን አሰራጭቷል። 
እነዚህ ሀንዳውቶችም ተማሪዎችም ሆኑ መምህራን በዚህ ወቅት ራሳቸውን እንዲያዘጋጁና ቢያንስ ምን አይነት መሰረታዊ እውቀቶችን መገብየት እንደሚገባቸው የሚያመላክቱ ሲሆን፤ ሀንዳውቶቹም በቢሮው ድረገጽ እና ቴሌግራም አድርሻ ተጭኗል። ለየትምህርት ቤቶችም ተልኳል። በመሆኑም ተማሪዎች አንድም ከድረገጹና ከቴሌግራም አድርሻው በማግኘት፡ ካልሁነም ከየአቅራቢያቸው ካሉ ትምህርት ቤቶች ሶፍት ኮፒ በማግኘት ማንበብና ተገቢውን እውቀት መገብየት ይኖርባቸዋል። አዲስ ዘመን ግንቦት 10/2012ወንድወሰን ሽመልስ